Aasselbuer
Aasselbuer, Aasselburren bei den Awunner, ass eng Uertschaft an der Gemeng Wëntger.

Geographie
Aasselbuer läit op engem Éisleker Plateau op enger Héicht vu ronn 470 Meter. Ronderëm d'Uertschaft ass eng fräi Gewan mat Wisen a Felder, am Süden dovun zitt sech vu Westen no Osten eng Sträif mat Bëscher an Hecken, déi um ieweschte Bord vum Hank stinn, deen op d'Aasselbuerer Millen an op den Dall vun der Trëtterbaach erof geet. Den héchste Punkt vun der Uertschaft ass mat 491 Meter en trigonometresche Punkt um Flouer Rigdescht op der Sektiounsgrenz mat Saassel. Den niddregste Punkt ass mat 400 Meter am Dall vun der Trëtterbaach, do wou déi den Territoire vun der Uertschaft verléisst.

Geschicht

Zu Aasselbuer gouf et fréier d'Poststatioun vun Aasselbuer, déi eelst bekannt Poststatioun aus dem Land, vun där d'Gebai nach deelweis erhalen ass.

Fréier Gemeng Aasselbuer 
Duerch d'Gesetz vum 20. Juli 1925 gouf d'Sektioun Biwesch vun der Gemeng Aasselbuer ofgetrennt, an ass bei d'Gemeng Ëlwen derbäikomm.

Den 1. Januar 1978 gouf duerch Fusioun vun de Gemengen Aasselbuer, Béigen, Helzen an Uewerwampech déi nei Gemeng Wëntger gegrënnt.

Bei där Fusioun, goufe 7 ha 88 a aus der Sektioun B vun Aasselbuer bei d'Gemeng Ëlwen geprafft.

Déi fréier Gemeng hat eng Fläch vun 2.453,0464 ha.

Uertschaften a Lieu-diten an der fréierer Gemeng 
Ausser Aasselbuer hu follgend Uertschaften zu der fréierer Gemeng gehéiert:

 Uertschaften an der fréierer Gemeng:
 Aasselbuer
 Boxer
 Maulesmillen
 Rëmeljen
 Saassel
 Stackem
 Uschler
 Lenzweiler
 Lieu-diten an der fréierer Gemeng:
 Aasselbuerer Millen
 Éimeschbaach-Aasselbuer
 Éimeschbaach-Stackem
 Bockmillen
 Pafemillen
 Aasselbuerer Strooss
 Stackemer Strooss

Verkéier

Aasselbuer ass un d'Stroossennetz ugeschloss iwwer d'N12 tëscht Wolz an Ëlwen, an den CR334, deen op Saassel féiert, a vun deem am Dall vun der Trëtterbaach den CR373 op Boxer fortgeet.

Kuckeswäertes 
 Parkierch vun Aaasselbuer
 Déi al Millen op der Trëtterbaach
 De Biotop um Tipp vun de fréiere Leekaule laanscht d'Trëtterbaach tëscht der Éimeschbaach an der Aasselbuerer Millen.
 De fréiere Relais postal

Kuckt och 
 La traversée des pays et des âges, e belsch-lëtzebuergesche Wanderwee deen duerch Aasselbuer féiert
 Schéifermisch vun Aasselbuer

Um Spaweck 

 Offiziell Säit vun der Gemeng Wëntger
 Syvicol
 Fusiounsgesetz vun der neier Gemeng Wëntger: Loi du 31 octobre 1977 portant fusion des communes de Asselborn, Boevange/Clervaux, Hachiville et Oberwampach

Uertschaften zu Lëtzebuerg
Fréier Gemengen zu Lëtzebuerg